Video: Steve, Demi Lee bekoor met 'Amanda' | Maroela Media
Steve Hofmeyr en Demi Lee Moore, wenner van VIA se werklikheidsprogram Die Kontrak, het Maandag die musiekvideo vir die country-lied, "Amanda", op hul onderskeie Facebook-bladsye gedeel. Die video is reeds sowat 30 000 keer gedeel en meer as 340 000 keer gekyk.
Hofmeyr en Moore het die afgelope paar weke aanhangers geterg met foto's waar hulle dié gewilde country-lied, oorspronklik deur Don Williams, opneem vir Hofmeyr se splinternuwe album, The Country Collection.
Steve het dié foto op Facebook gedeel tydens die maak van die video. "My "Amanda"! Ons maak 'n video," het hy geskryf. (Foto: Facebook/Steve Hofmeyr)
Hy het onlangs in 'n onderhoud met Maroela Media vertel "Amanda" is een van sy gunstelingliedjies op sy nuwe album. "Toe staan ek daar by die ateljee rond en Demi Lee Moore van Die Kontrak stap verby en ek sê vir haar: 'Kom doen gou vir my een, twee sinnetjies van Amanda [die country-lied]'. Nou kan ek nie ophou luister daarna nie."
Moore het om die beurt aan Maroela Media gesê Die Kontrak het soveel deure vir haar oopgemaak. Sy het onder meer verwys na haar en haar mentor, Monique Steyn, se duet tydens Die Kontrak en haar opname saam met Hofmeyr.
"As dogtertjie het ek en my pa altyd saam na Steve geluister. My pa is oorlede toe ek nog baie jonk was en ek het altyd gesê ek sal saam met Steve sing. En toe gebeur dit verlede week … dis net ongelooflik."
Die episode van Die Kontrak waartydens Moore as wenner aangekondig word, word Woensdag 28 November om 20:00 op VIA uitgesaai.
Een van die liedjies op die Country Collection, klink en lyk so. Amanda, gedoen deur myself en Die Kontrak-wenner, Demi-Lee Moore. Kom loer in by Afrikaans is Groot (as jy plek kan kry) of kom sien ons in Hartenbos.
Posted by Steve Hofmeyr on Monday, 26 November 2018
Baie geluk Demi Lee
Dit is asemrowend mooi. Baie geluk Demi-Lee met die wen en Steve met jou nuwe CD. Ek weet dit gaan net so groot sukses wees soos al jou ander albums.
Demi Lee sing pragtig. Maar daar is nou maar net nie nog 'n stem soos Steve sin nie. Sy sing-stem en praat-stem is uniek, pragtig, besonders …. 'n gawe!